**Τεχνικό Πρόγραμμα 2022**

Στέλνοντας ένα πρόχειρο email (27/10/2021) προς όλους τους δημοτικούς συμβούλους του Δήμου Πεντέλης, η κ. Κεχαγιά ξεκίνησε μια ΔΗΘΕΝ ΔΙΑΒΟΥΛΕΥΣΗ για τη σύνταξη του Τεχνικού Προγράμματος 2022, γράφοντας επί λέξει: “Αγαπητοί συνάδελφοι καλημέρα, εν όψει της σύνταξης του τεχνικού προγράμματος του Δήμου μας για το έτος 2022, παρακαλούμε όπως έχουμε τις προτάσεις σας για νέα έργα και μελέτες μέχρι την Παρασκευή 05/11/2021”.

Είναι προφανές ότι η συγκεκριμένη και επαναλαμβανόμενη τακτική της κ. Κεχαγιά γίνεται εκ του πονηρού. Από τη μία μεριά, θέλει προσχηματικά να φανεί ότι επιζητά συναινέσεις για την σύνταξη του τεχνικού προγράμματος. Από την άλλη όμως, απαξιώνει πλήρως τις δημοτικές παρατάξεις, ζητώντας την τελευταία στιγμή από όλους τους δημοτικούς συμβούλους να καταθέσουν “φιλολογικές” προτάσεις, χωρίς προηγουμένως να έχει γίνει καμία συζήτηση για τρία βασικά θέματα:

* Το βαθμό υλοποίησης του Τεχνικού Προγράμματος 2021 (ΑΔΑ: [ΩΨΛΩΩΞ3-36Ζ](https://diavgeia.gov.gr/doc/%CE%A9%CE%A8%CE%9B%CE%A9%CE%A9%CE%9E3-36%CE%96?inline=true))
* Το βαθμό υλοποίησης του Προϋπολογισμού Εσόδων και Εξόδων 2021 (ΑΔΑ:[Ω8ΩΟΩΞ3-ΦΒΟ](https://diavgeia.gov.gr/doc/%CE%A98%CE%A9%CE%9F%CE%A9%CE%9E3-%CE%A6%CE%92%CE%9F?inline=true))
* Το μέγεθος των ιδίων πόρων που μπορούν να διατεθούν από τον Προϋπολογισμό του 2022.

Με άλλα λόγια, η σύνταξη του Τεχνικού Προγράμματος είναι άμεσα σχετιζόμενη με την οικονομική κατάσταση του Δήμου. Έχουμε κατ΄εξακολούθηση επισημάνει σε συνεδριάσεις του Δημοτικού Συμβουλίου ότι ο Δήμος Πεντέλης βαδίζει σε αχαρτογράφητα νερά σε σχέση με τα οικονομικά του. Η κ. Κεχαγιά συνεχίζει να ΠΑΡΑΝΟΜΕΙ, μη φέρνοντας προς ψήφιση στο Δημοτικό Συμβούλιο τον Ισολογισμό του 2019, εδώ και ένα χρόνο. Παράλληλα, δέχεται τεράστια αμφισβήτηση για την οικονομική διαχείριση του Δήμου, ειδικά μετά την παραίτηση της κ. Μητροπούλου από τη θέση της Αντιδημάρχου Οικονομικών (Ιούνιος 2020) και με την άρνηση πλήρωσης της θέσης αυτής μέχρι σήμερα, τόσο από την οικονομολόγο κ. Μητροπούλου όσο και από άλλους δημοτικούς συμβούλους που στηρίζουν τη διοίκηση (ακόμα και μετά [την ανακοίνωση των νέων Αντιδημάρχων στις 08/11/2021](https://diavgeia.gov.gr/doc/%CE%A9%CE%9E%CE%99%CE%93%CE%A9%CE%9E3-%CE%9F02?inline=true)).

Θυμίζουμε στην κ. Δήμαρχο ότι το Δημοτικό Συμβούλιο του Δήμου Πεντέλης έχει θεσμοθετήσει εργαλεία διαβούλευσης, με τη σύσταση Διαπαραταξιακών Επιτροπών (ΑΔΑ:[6ΟΤ9ΩΞ3-96Α](https://diavgeia.gov.gr/doc/6%CE%9F%CE%A49%CE%A9%CE%9E3-96%CE%91?inline=true)) όπως:

* την Επιτροπή Στρατηγικού Σχεδιασμού και Υποδομών, με Πρόεδρο την κ. Κεχαγιά,
* την Επιτροπή Οικονομικών και Διοικητικών θεμάτων, με Πρόεδρο την κ. Μητροπούλου,

οι οποίες όμως δεν έχουν συνεδριάσει ΠΟΤΕ, απαξιώνοντας έτσι ακόμα και τα μέλη της παράταξής της που συμμετέχουν σε αυτές.

Καλούμε τη διοίκηση του Δήμου και την κ. Κεχαγιά προσωπικά, ενόψει της σύνταξης του Τεχνικού Προγράμματος, αφού πρώτα φέρει προς ψήφιση τον Ισολογισμό του 2019, να συγκαλέσει σύσκεψη των επικεφαλής των παρατάξεων, παρέχοντάς τους στοιχεία για το βαθμό υλοποίησης του Τεχνικού Προγράμματος 2021 και του Προϋπολογισμού Εσόδων-Εξόδων 2021, καθώς και του μεγέθους των ιδίων πόρων που μπορούν να διατεθούν από τον Προϋπολογισμό του 2022. Μόνο τότε θα είναι εφικτή η κατάθεση ΡΕΑΛΙΣΤΙΚΩΝ προτάσεων για τη σύνταξη του Τεχνικού Προγράμματος του 2022.